በኦሮሚያ ከ1ነጥብ9 ሚሊየን ሄክታር በላይ በመስኖ ለማልማት እየተሰራ ነው
በኦሮሚያ ክልል ከ1 ነጥብ 9 ሚሊየን ሄክታር በላይ በመስኖ ለልማት ታቅዶ እየተሰራ መሆኑን የክልሉ መስኖ ልማት ባለስልጣን አስታወቀ፡፡የባለስልጣኑ ኃላፊ አቶ ሰይፈዲን መሐዲ ከዋልታ ጋር ባደረጉት ቆይታ እንደገለጹት፤ በዘንድሮው የመስኖ እርሻ ልማት በሶስት ዙሮች በሚደረግ የመስኖ ልማት 1 ነጥብ 96 ሚሊየን ሄክታር መሬት በማልማት 245 ሚሊየን ኩንታል ምርት ለመሰብሰብ ታቅዶ ተግባራዊ ስራ ተጀምሯል ፡፡አትክልትና ፍራፍሬ በመስኖው ልማት ከፍተኛውን ድርሻ የሚይዙ ምርቶች እንደሚሆኑ አቶ ሰይፈዲን አክለው ገልጸዋል፡፡የመስኖ ልማቱ 2 ነጥብ 67 ሚሊየን አርሶ አደሮችን ተጠቃሚ እንደሚያደርግም ነው የገለጹት ፡፡ዘንድሮው በተከናወኑ በርካታ የቅድመ ዝግጅት ስራዎች የተሻለ ምርት ውጤት እንደሚጠበቅ ታውቋል ፡፡በቆላና ዝናብ አጠር በሆኑ አካባቢዎች 1 ነጥብ 5 ሚሊየን ኪዩቢክ ሜትር ውሃ የሚይዝ ግድብና 700 የማህበረሰብ ኩሬዎችን በመገንባት የውሃ እጥረትን ለመከላከል የሚያስሉ ስራዎች ተከናውነዋል ብለዋል፡፡በተጨማሪም የመስኖ ስራዎችን ለማስፋፋት፣ የከብት መኖ ለማምረት የሚያስችሉ ስራዎችን በስፋት ለመስራት ስትራቴጂክ ፕላን እየተዘጋጀ እንደሆነና ወደ ተግባር ሲገባ በርካታ አርሶአደሮችን ተጠቃሚ የሚያደረግ እንደሚሆን ይታመናል ብለዋል ኃላፊው፡፡በአምናው የመስኖ ምርት ወቅት 1 ነጥብ 8 ሚሊየን ሄክታር መሬት በማልማት 2 ሚሊየን አርሶአደሮችን ተጠቃሚ ማድረግ መቻሉን አስታውሰዋል ፡፡ባለስልጣኑ ከሚያከናውናቸው የመስኖ ግድብ ግንባታዎች በተጨማሪ አርሶአደሮች የማህበረሰብ ጉድጓድ በመቆፈር፣ ውሃ በማሰባሰብ እንዲሁም የተፋሰስ ስራዎችን አጠናክሮ በመቀጠል ምርታማነታቸውን እንዲያሳድጉ አቶ ሰይፈዲን ጥሪ አቅርበዋል፡፡